前哀哉行
作者：俞德鄰
朝代：宋

paragraphs: 妾家淛水東，一門十朱輪。
男多止一女，鍾愛歸妾身。
七歲誦經史，十歲學補紉。
十五事機杼，二十供藻蘋。
不忍嫁張掖，愛我歸寧頻。
去年邊事起，處處驚爲燐。
盡室遯空谷，雷雨彌半旬。
狐兔伴我食，虎狼爲我鄰。
羣盜政猖獗，白晝昏埃塵。
驚憂轉成疾，抱痛不敢呻。
傳聞官軍至，草木生歡欣。
豈料反縱暴，舞戈獵生人。
倉皇不得避，驅斥行海濱。
避寇寇幸免，依人人不仁。
哀哉有如此，妾生何不辰。